《采石三题 其一 捉月亭》
宋代·李之仪

我昔扬帆下庐阜，落帆采石春欲暮。江南江北只见山，欲识锦欲无问处。

夜深明月来青天，天水茫茫月连雾。想见扁舟捉月时，江心见月如相遇。

醉魂不制月可捉，捉得便将天外去。月在人亡天莫诘，彷佛风流谁与晤。

迩来水落洲渚出，隔岸潮回疑可步。聒耳啁啾不得闻，对案腥臊难下箸。

多情禅客饶佳趣，粉饰馀光扶坠绪。欲回古月换今人，到此翛然忘世虑。

从来喜诵骑鲸句，亦复买田相近住。会当载酒十分圆，同指虚无问征路。

作者简介：李之仪(1038～1117）北宋词人。字端叔，自号姑溪居士、姑溪老农。汉族，沧州无棣（庆云县）人。哲宗元祐初为枢密院编修官，通判原州。元祐末从苏轼于定州幕府，朝夕倡酬。元符中监内香药库，御史石豫参劾他曾为苏轼幕僚，不可以任京官，被停职。徽宗崇宁初提举河东常平。后因得罪权贵蔡京，除名编管太平州（今安徽当涂），后遇赦复官，晚年卜居当涂。著有《姑溪词》一卷、《姑溪居士前集》五十卷和《姑溪题跋》二卷。